Clubul Bayern Munchen a anunţat, vineri, că Bastian Schweinsteiger şi foştii antrenori Jupp Heynckes şi Otto Rehhagel se numără printre personalităţile incluse în acest an în Hall of Fame-ul fotbalului german, alături de Bert Trautmann, Guido Buchwald şi Horst Hrubesch, potrivit news.ro
Schweinsteiger este unul dintre cei mai titraţi jucători din istoria fotbalului german, având în palmares, între altele, un titlu în Liga Campionilor şi Cupa Mondială din 2014.
Heynckes s-a bucurat de succes ca jucător şi antrenor atât în ţară, cât şi în străinătate, inclusiv conducând Bayern la prima triplă Bundesliga, Cupa Germaniei şi Liga Campionilor în 2013.
Rehhagel a condus Bayern Munchen în sezonul 1995/96, care s-a încheiat cu un triumf în Cupa UEFA.
"Este o mare onoare să fiu inclus în Hall of Fame", a declarat Schweinsteiger. "Sunt deosebit de încântat că doi colegi din echipa noastră din 2014, Miro Klose şi Philipp Lahm, au fost deja incluşi. Ceea ce am reuşit împreună ca echipă şi pentru toţi fanii din fotbalul german mă face să fiu foarte, foarte mândru până în ziua de azi."
Împreună cu trioul format din Schweinsteiger, Heynckes şi Rehhagel, în Hall of Fame-ul fotbalului german sunt acum 18 persoane legate de Bayern. Celelalte 15 sunt Franz Beckenbauer, Gerd Müller, Sepp Maier, Karl-Heinz Rummenigge, Paul Breitner, Lothar Matthäus, Philipp Lahm, Oliver Kahn, Miroslav Klose, Andreas Brehme, Jürgen Klinsmann, Michael Ballack, Jürgen Kohler, Udo Lattek şi fostul portar al echipei feminine, Nadine Angerer.